Klinikassistent Line Meulengracht venter spændt på pressemødet, hvor det bliver offentliggjort, om hun d. 11 april kan få det andet og sidste stik med AstraZeneca. -	Jeg håber, de lukker op for Astra-Zeneca vaccinen igen. Det er den, jeg har fået, så jeg håber jeg trygt kan fortsætte med det. Hos Region Nordjylland venter man også med spænding. I den nærmeste fremtid har omkring 10.000 Nordjyder en tid til andet stik med Astra-Zeneca vaccinen. -	Jeg håber der kommer en klar og tydelig melding i forhold til den beslutning man har truffet. Hvis det er man vælger at sætte vaccinen i gang igen, skal det være meget tydeligt hvilke overvejelser og begrundelser så vi som borgere kan føle os trykke ved at få vaccinen igen, siger Ulla Astman, Regionsrådsformand i Region Nordjylland. Forfra med vaccinerne Myndighederne er dog ikke klar til at frigive Astra-Zeneca vaccinen endnu. Det kom frem på dagens pressemøde. For Region Nordjylland betyder det, at tusindvis af bestilte vaccinationstider nu skal udsættes. Det er uvist, om udsættelsen betyder, at nogle ikke når at overholde fristen til deres andet stik. -	Det må tiden vise. Jeg håber, at de næste tre uger bliver brugt på at lave undersøgelser i forhold til Astra-Zeneca vaccinen. Så må vi se, til den tid, om man vælger at genoptage den eller droppe den. Hvis man dropper Astra-Zeneca vaccinen helt, så kommer vi til at skulle starte forfra med vaccinerne. For Line Meulengracht betyder udsættelsen, at hun kan skyde en hvid pind efter den tid, hun havde til andet stik. -	Det er lidt spændende med, om den bliver frikendt eller om den bliver taget af markedet. Hvis den fjernet, skal vi vel have noget andet, siger Line Meulengracht. Ifølge Region Nordjylland har 16 tusind 582 nordjyder nået at få det første stik med AstraZeneca- vaccinen, inden den blev sat på pause. For at AstraZeneca-vaccinen skal virke, skal andet stik gives senest 12 uger efter det første stik.

Opsummering:
Myndighederne har besluttet i første omgang at udskyde brugen af Astra-Zeneca vaccinen i 3 uger, for at undersøge vaccinen nærmere. Det får konsekvenser her i Nordjylland.